UBIS เพิ่มทุนขายผถห.เดิม 4:1 ราคา 4 บ. แจกวอร์แรนต์ 2:1 แปลงสิทธิ 7 บ.
บอร์ด UBIS ไฟเขียวเพิ่มทุน 170.99 ล้านหุ้น เสนอขายผู้ถือหุ้นเดิม ในอัตรา 4:1 ที่ราคา 4 บ./หุ้น พร้อมแจกวอร์แรนต์ “UBIS-W1” อัตรา 2:1 ราคาใช้สิทธิ 7 บ./หน่วย ระดมเงิน 225 ลบ. ลงทุนโครงการใหม่-ทุนหมุนเวียน
บอร์ด UBIS ไฟเขียวเพิ่มทุน 170.99 ล้านหุ้น ขายผู้ถือหุ้นเดิม อัตรา 4:1 ที่ราคา 4 บ./หุ้น พร้อมแจกวอร์แรนต์ อัตรา 2:1 ราคาใช้สิทธิ 7 บ./หน่วย
19 ต.ค. 2564

บริษัท ยูบิส (เอเชีย) จำกัด (มหาชน) หรือ UBIS เปิดเผยว่าที่ประชุมคณะกรรมการบริษัท ครั้งที่ 11/2564 อนุมัติให้นำเสนอต่อที่ประชุมวิสามัญผู้ถือหุ้น ครั้งที่ 1/2564 เพื่ออนุมัติการลดทุนจดทะเบียนของบริษัทลง 9 บาท จากเดิม 228,000,000 บาท เป็น 227,999,991 บาท โดยการตัดหุ้นสามัญที่จัดสรรไว้แล้วจำนวน 9 หุ้น มูลค่าที่ตราไว้หุ้นละ 1 บาท
จากนั้นให้เพิ่มทุนจดทะเบียน 170,999,992 บาท โดยการออกหุ้นสามัญเพิ่มทุนจำนวน 170,999,992 หุ้น เป็นทุนจดทะเบียนใหม่ 398,999,983 บาท ซึ่งบริษัทจะจัดสรรหุ้นสามัญเพิ่มทุน จำนวน 56,999,997 หุ้นเสนอขายให้แก่ผู้ถือหุ้นเดิมตามสัดส่วนการถือหุ้น (Rights Offering) ในอัตราส่วนการจัดสรรที่ 4 หุ้นสามัญเดิม ต่อ 1 หุ้นสามัญเพิ่มทุน ราคาเสนอขายหุ้นละ 4 บาท รวมมูลค่า 227,999,988 บาท
รวมทั้งจัดสรรหุ้นสามัญเพิ่มทุนจำนวน 113,999,995 หุ้น เพื่อรองรับการออกและจัดสรรใบสำคัญแสดงสิทธิฯ UBIS-W1 จำนวนไม่เกิน 113,999,995 หน่วย ที่จะให้แก่ผู้ถือหุ้นเดิมที่จองซื้อและได้รับจัดสรรหุ้นสามัญเพิ่มทุน โดยไม่คิดมูลค่า อัตราส่วนการจัดสรรที่ 2 หุ้นสามัญเดิม ต่อ 1 หน่วยใบสำคัญแสดงสิทธิฯ UBIS-W1 อายุ 2 ปี ราคาใช้สิทธิ 7 บาทต่อหน่วยใบสำคัญแสดงสิทธิฯ UBIS-W1
ทั้งนี้บริษัทคาดว่าจะนำเงินที่ได้จากการขายหุ้นสามัญเพิ่มทุนไปใช้ขยายธุรกิจ และ/หรือ ลงทุนในโครงการใหม่ จำนวน 175 ล้านบาทภายในระยะเวลา 1-2 ปี และใช้เป็นเงินทุนหมุนเวียนจำนวน 50 ล้านบาทภายในระยะเวลา 1-2 ปี รวมเป็นเงิน 225 ล้านบาท